Jääveistosteltta aukeaa Laikunlavan edustalla pian – Taiteilijat ovat luoneet lumi- ja jääveistoksia Tampereen omista hengettäristä

Laikunlavan edustalle avautuu Jääveistosteltta lauantaina 30. marraskuuta. Nähtävillä on jääveistostaiteilijoiden lumesta ja jäästä taikomia taideteoksia. Tällä kertaa teemana on kaupungin omat hengettäret eli Tamperettaret. Veistokset ovat yleisön ihasteltavina päivittäin kello 11–19 aina helmikuun 2. päivään asti lukuun ottamatta jouluaaton ja joulupäivän sisältävää joulutaukoa. Silloin teltta on suljettu. Kyseessä on kulttuuritalo Laikun ja Suomen Jouluvalo oy:n yhdessä tuottama tapahtuma. Jääveistosnäyttelyn avajaisia vietetään lauantaina 30.11. kello 15, mutta teltta aukeaa yleisölle jo kello 11, jolloin innokkaimmat pääsevät kurkistamaan sen talvisiin uumeniin. Avajaistapahtumassa haastatellaan muun muassa jääveistosten tekijöitä, kuullaan häikäisevän Lumikuningattaren laulua sekä nautitaan Teekkarikuoron esityksistä. Joulukorttikuvia 30.11. Perinteinen Laikun joulukorttien Green Screen -kuvauspiste löytyy lauantaina 30.11. kello 10–17 luentosalista. Pisteessä voi kuvauttaa itsensä, perheensä tai tonttujoukkonsa iloisissa tunnelmissa. Valmiista pohjista voi valita haluamansa taustan kuvalle, jonka saa saman tien sähköpostiin. Nyt on oiva tilaisuus lähettää sukulaisille ja ystäville hauska ja perinteisestä poikkeava joulukortti! Laikussa on 30.11. kello 11–13 mahdollista tavata myös kravattiteoksistaan tutut B&C ensemblen taiteilijat Milla ja Petri Neuvonen , jotka kertovat Solmittuja päiviä -teosten äärellä niiden synnystä sekä kravatteihin liittyvistä tarinoista. Kulttuurikahvila Laikussa on molempina päivinä tarjolla joulupuuroa ja muita juhlaan sopivia maukkaita herkkuja. Lisäksi sunnuntaina 1.12. kahvilassa vierailevia viihdyttää lauluyhtye Somia kahdella keikallaan kello 11.30 ja 12.30. 1.12. nauruterapiaa Sunnuntaina 1.12. saa joulukiireisiin helpotusta nauruterapian muodossa. Improvisaatioteatteri Snorkkelin jouluinen sketsishow kello 13 tuo huumoripiristeen päivääsi ja hauskuuttaa Laikun musiikkisalissa yli 12-vuotiaita. Snorkkelin esityksen jälkeen kello 15 voivat kaikki yli 16-vuotiaat jatkaa iltaa aavistuksen jännittävämmissä tunnelmissa – jos suinkin uskaltavat – sillä Musiikkisalin valtaavat Gremlins-riiviöt suoraan 1980-luvulta. Koe hirvittävän hersyvä jouluinen kauhukomedia Laikun Live Cinemassa, pukeudu vaikka riiviöksi tai muuten vaan 80’s-hengessä ja tule pitämään hauskaa, koska tässä näytöksessä saa elää mukana! Rullassa jouluikkunoita Lastenkulttuurikeskus Rullasta löytyy lääkettä helpottamaan joulukuumetta. Lauantaina 30.11. kello 10 alkavassa kaikenikäisille sopivassa Jouluikkunat-työpajassa taiteillaan värikäs ja jouluinen tunnelma Rullan ikkunoihin. Ihastuttava Lumikuningatar saapuu vierailulle kello 13 ja viihdyttää lapsia ennen jääveistosteltan avajaisjuhlallisuuksia, jossa kaikki voivat yhteisesti nauttia Lumikuningattaren lauluesityksestä. Musiikkiesitykset saavat jatkoa kaikkien aikojen ensimmäisellä Rulla-klubilla, kun kello 16 G Livelabin tiloissa soiton aloittaa hauskoja ja oivaltavia lastenlauluja esittävä Höpinätötterö, joka viihdyttää kuulijoita vauvasta vaariin. Koristele ratikka joululla Sunnuntai 1.12. startataan kello 10 Koristele ratikka joululla -työpajalla, jossa syntyvät koristeet toimitetaan joulukuussa Keskustorin Ratikkakahvilaan luomaan talvista tunnelmaa kaikkien iloksi. Sunnuntaina 1.12. ohjelmassa on luvassa lisäksi teatteria. Silloin koko perhe voi kello 11, 13 tai 14 ihastella värillistä varjoteatteriesitystä nimeltään Tonttu. Teatteri Delfiinin tunnelmalliseen esitykseen jaetaan ilmaisia lippuja Rullassa lauantaista alkaen. Pörröistä pehmeyttä päivään tuovat Suomen Karva-Kaverit. Nyt niin pienet kuin isotkin eläinten ystävät pääsevät rapsuttelemaan koira-kavereita Rullan etupihalla noin kello 14.30 alkaen. Rullan joulukalenteri Rullan joulukalenterin ensimmäinen luukku avautuu sunnuntaina. Luukuista löytyy vinkkejä mukavaan yhteiseen tekemiseen joulun alla. Tontturadalla taas voi seikkailla Rullan aukioloaikoina aina 22.12. asti. Lapset ja aikuiset voivat yhdessä selvittää, minne esimerkiksi riihitonttu Ruut Rukiinen on kadonnut tai kenen kanssa saunatonttu Knut Nokinokka heittää löylyä. Saattaapa muutama tonttu piileskellä Laikunkin puolella. Kulttuuritalo Laikun ja Lastenkulttuurikeskus Rullan joulutapahtumiin on vapaa pääsy. Koko Laikun joulukuun ohjelma löytyy Kulttuuritalon verkkosivuilta. www.laikku.fi. Jääveistosteltan lippujen hinnat: aikuiset 7 €, lapset (4–16-v.) 4 €, 0–3-vuotiaat ilmaiseksi, ryhmäalennus -1 €/lippu (vähintään 15 henkilöä). Ryhmävaraukset: Suomen Jouluvalo Oy, jari.antila(at)jouluvalo.fi, www.jaateltta.fi. Kulttuuritalo Laikku (Keskustori 4). Lastenkulttuurikeskus Rulla (Keskustori 4). Laikunlava (Puutarhakatu 1). G Livelab (Puutarhakatu 1). Tampereen Joulutori (Keskustori).